V. Veteška, podpredseda NR SR: (2004-10-21):
Otváram rozpravu. Písomné prihlášky som do rozpravy nedostal žiadne. Ústne kto sa hlási do rozpravy? Nikto. Končím. Vyhlasujem rozpravu za skončenú a prerušujem rokovanie o tomto bode programu. V rokovaní pokračujeme druhým a tretím čítaním o zákone z 22. septembra 2004 o záchrannej zdravotnej službe a o zmene a doplnení niektorých zákonov, vrátenom prezidentom Slovenskej republiky na opätovné prerokovanie Národnou radou Slovenskej republiky . Materiál ste dostali ako tlač 925. Dávam slovo spoločnej spravodajkyni z výboru pre zdravotníctvo poslankyni Márii Majdovej. Nech sa páči. M. Majdová, poslankyňa: Vážený pán predsedajúci, vážené panie poslankyne, vážení páni poslanci, dovoľte, aby som vás oboznámila so spoločnou správou výborov Národnej rady o prerokovaní zákona z 22. septembra 2004 o záchrannej zdravotnej službe a zmene a doplnení niektorých zákonov, vrátenom prezidentom Slovenskej republiky na opätovné prerokovanie Národnou radou Slovenskej republiky (tlač 925), vo výboroch Národnej rady Slovenskej republiky. Národná rada schválila dňa 22. septembra 2004 zákon o záchrannej zdravotnej službe a o zmene a doplnení niektorých zákonov. Prezident Slovenskej republiky podľa čl. 102 ods. 1 písm. o) Ústavy Slovenskej republiky vrátil Národnej rade Slovenskej republiky zákon z 22. septembra 2004 o záchrannej zdravotnej službe na opätovné prerokovanie. Prezident vo svojom rozhodnutí uviedol dôvody, ktoré ho viedli k tomu, aby využil svoju právomoc, ktorá mu vyplýva z Ústavy Slovenskej republiky. Na základe uvedeného predseda Národnej rady svojím rozhodnutím č. 926 z 19. októbra 2004 rozhodol, že podľa § 90 ods. 2 zákona o rokovacom poriadku ho prideľuje na prerokovanie jednotlivým výborom, určil gestorský výbor a lehotu na jeho prerokovanie. V súlade s rozhodnutím predsedu Národnej rady vrátený zákon prerokovali: ústavnoprávny výbor a výbor pre zdravotníctvo ako gestorský výbor. Prezident Slovenskej republiky vo svojom rozhodnutí z 18. októbra 2004 uviedol dôvody na vrátenie zákona a navrhol, aby Národná rada pri opätovnom prerokovaní zákon neprijala ako celok. Ústavnoprávny výbor prijal uznesenie č. 682 z 20. októbra 2004, v ktorom konštatoval, že 1. uplynutím lehoty ustanovenej čl. 102 ods. 1 písm. o) Ústavy Slovenskej republiky právo prezidenta Slovenskej republiky vrátiť zákon s pripomienkami na nové prerokovanie zaniká; 2. Ústava Slovenskej republiky neumožňuje predĺžiť lehotu ustanovenú čl. 102 ods. 1 písm. o) ani neobsahuje interpretačnú normu oprávňujúcu vysvetliť ustanovenie ústavy pomocou zákona alebo iného všeobecne záväzného platného predpisu; 3. prezident Slovenskej republiky svojím rozhodnutím z 18. októbra neuplatnil svoje právo podľa čl. 102 ods. 1 písm. o) v ústavou ustanovenej lehote; 4. rozhodnutie prezidenta o vrátení zákona z 22. septembra 2004 o záchrannej zdravotnej službe nezakladá právny dôvod na opätovné prerokovanie Národnou radou Slovenskej republiky. Výbor Národnej rady pre zdravotníctvo prerokoval zákon z 22. septembra 2004 o záchrannej zdravotnej službe, vrátený prezidentom na opätovné prerokovanie, dňa 20. októbra 2004. Výbor nesúhlasí s návrhom uvedeným v rozhodnutí prezidenta neprijať zákon ako celok a odporučil Národnej rade v súlade s ustanoveniami rokovacieho poriadku predmetný zákon z 22. septembra pri opätovnom prerokovaní schváliť. Gestorský výbor v zmysle § 79 ods. 4 písm. f) zákona o rokovacom poriadku odporučil Národnej rade zákon o záchrannej zdravotnej službe a zmene a doplnení niektorých zákonov schváliť. Predmetná spoločná správa o prerokovaní vráteného zákona bola schválená uznesením výboru pre zdravotníctvo č. 161 z 20. októbra 2004. Výbor ma zároveň poveril ako spoločnú spravodajkyňu, aby som oboznámila plénum Národnej rady so spoločnou správou o prerokovaní predmetného zákona. Ďakujem, pán predsedajúci, skončila som.